AlexejDobrolubov/national_council_slovak_2010 huggingface dataset:
9. schôdza NR SR - 15. deň - A. dopoludnia
Dátum: 2024-02-23
Poslanec: Remišová, Veronika (SLOVENSKO)
Druh vystúpenia: Vystúpenie s faktickou poznámkou

90. Ďakujem, ďakujem veľmi pekne. Chcela by som tu podotknúť, že ten návrh na zmenu § 363 my sme, my sme predkladali už dávno, ale problémom v skutočnosti nie je ani tak samotný § 363, ktorý tu máme už veľmi dlho. Ale problémom v skutočnosti je človek, generálny prokurátor, pretože žiadny generálny prokurátor pred Marošom Žilinkom tak bezbreho, bez zábran, v zásade bez hanby neaplikoval tento atómový kufrík, ktorý Generálna prokuratúra má k dispozícii, v rozsiahlych korupčných kauzách. Až pán Žilinka z tohto paragrafu urobil synonymum obchádzania súdov, obchádzania skutočnej spravodlivosti a nástroj na omilosťovanie ľudí, ktorí sú podozriví, prípadne obvinení z korupcie. Úprava paragrafu, ktorý riešime v tomto návrhu zákona, je naozaj len minimalistická verzia, mali, máme aj alternatívy viac radikálne, ale práve táto, toto je kompromisný návrh, na ktorý by sa mohla zhodnúť dokonca aj koalícia. Takže myslím si, že žiadny človek nemá mať v rukách takú moc, aby obchádzal súdy, aby obchádzal spravodlivý proces. A špeciálne ak tento § 363 je v rukách generálne prokurátora, ktorý ho veľmi často, až podozrivo často, myslím si, používal práve pri korupčných kauzách alebo pri ľuďoch obvinených z korupcie, ktorí boli nejakým spôsobom spojení so stranou SMER alebo HLAS. Ďakujem.
9. schôdza NR SR - 13.deň - B. popoludní
Dátum: 2024-02-21
Poslanec: Remišová, Veronika (SLOVENSKO)
Druh vystúpenia: Vystúpenie v rozprave

46. Vážené dámy, vážení páni, na záver, teda hlavne pre kolegov z vládnej koalície, tri citáty. Prvý citát z roku 2005, Robert Fico: " Zbohatlíci a korupčníci vyhrávajú vďaka slovenskej vláde, ktorá zaviedla kultúru beztrestnosti. " Druhý citát o päť rokov neskôr: " Slovenskú spoločnosť totiž dlhodobo traumatizuje a demoralizuje skutočnosť, že príslušné štátne orgány nie sú schopné účinne zakročiť proti takýmto osobám, ktoré sa obohacujú." A posledný citát: " Existuje naliehavý verejný záujem, aby príslušné štátne orgány boli spôsobilé účinne zakročiť proti osobám, ktoré preukázateľne žijú nad svoje pomery a u ktorých je dôvodné podozrenie, že podstatná časť ich majetkových prírastkov pochádza z nepoctivých zdrojov." Takže toto sú citáty Roberta Fica, kto, pre ktorého takou jednou z veľkých priorít vždy bolo prijatie funkčného zákona na preukazovanie pôvodu majetku. My vám teda tú možnosť ponúkame vo forme účinného efektívneho zákona, ktorý, ktorý to, čo chcel Robert Fico týmto zákonom docieliť, tak tento náš návrh zákona to v plnej miere spĺňa. Takže verím, že keďže sa chválite tým, že plníte svoje sľuby, čo nie je síce pravda, ale teda tuto je konkrétna, konkrétna možnosť, ako tento váš sľub, ktorý ste ľuďom, ľuďom hovorili od roku 2005, keď ste chceli získať moc, tak aby ste tento sľub splnili. A na záver ešte posledná výzva k pánovi predsedovi Národnej rady, k pánovi Pellegrinimu, aby nerobil handru z Ústavného súdu a aby poslal na zverejnenie novelu Trestného zákona, pretože to je naozaj hanebné a takto len robí slúžku Robertovi Ficovi. Robert Fico, ktorý sa o ňom tak veľmi často vyjadroval dehonestujúco. Všetci si pamätáte výroky, že Petra Pellegriniho stvoril on. Dosiahol to, čo dosiahol len vďaka Robertovi Ficovi, bol ministrom len vďaka Robertovi Ficovi, bol predsedom parlamentu len vďaka Robertovi Ficovi a keď by ho vykopali ako mamutie mláďa, tak na čele bude mať vytetované SMER. Toto povedal Robert Fico o Petrovi Pellegrinim. A teraz má Peter Pellegrini možnosť dokázať, že nie je ani mamutie mláďa, ktoré má vytetované na čele slovo SMER, nie je ani nejaká slúžka, ani nejaký posluhovač Roberta Fica, ale že je svojprávny predseda Národnej rady, a tak aj koná vo verejnom záujme. Ďakujem veľmi pekne a týmto by som vás aj prosila o podporu tohto zákona. Ďakujem ešte raz.
9. schôdza NR SR - 13. deň - A. dopoludnia
Dátum: 2024-02-21
Poslanec: Remišová, Veronika (SLOVENSKO)
Druh vystúpenia: Vystúpenie s faktickou poznámkou

62. Ďakujem, ďakujem vám pekne, kolegovia, za vaše faktické poznámky. Dnes to tu nezaznelo, ale chcem pripomenúť, že dnes si pripomíname výročie vraždy Jána a Martiny. A vládna koalícia pošliapala ich spomienku mafiánskou novelou zákona, kde mnohé skutky, o ktorých písal Ján Kuciak, budú premlčané. A Ján Kuciak pravde obetoval celý svoj život a aj svoj život a my aspoň touto antimafiánskou, antimafiánskym balíčkom návrhov zákonov by sme symbolicky chceli ukázať, že pravda a spravodlivosť ešte neprehrali. Ďakujem vám veľmi pekne.
9. schôdza NR SR - 13. deň - A. dopoludnia
Dátum: 2024-02-21
Poslanec: Remišová, Veronika (SLOVENSKO)
Druh vystúpenia: Vystúpenie v rozprave

2. Vážený pán predsedajúci, chcela by som navrhnúť zlúčenie rozpravy pri bode 71 a 72, je to tlač 175 a 176, návrh skupiny poslancov na vydanie ústavného zákona, ktorým sa mení ústava a návrh skupiny poslancov na vydanie zákona, ktorým sa mení a dopĺňa zákon č. 301 Trestný poriadok. Ďakujem veľmi pekne.
9. schôdza NR SR - 12.deň - B. popoludní
Dátum: 2024-02-20
Poslanec: Remišová, Veronika (SLOVENSKO)
Druh vystúpenia: Vystúpenie s faktickou poznámkou

136. Ďakujem. Pán kolega Grendel, veľmi dobre si odhalil pokrytectvo Roberta Fica, ktorý v opozícii má plno dobrých nápadov, plno dobrých návrhov, ktoré, keď príde do vlády, tak zrazu všetky tieto dobré nápady a návrhy vyletia hore komínom. A pripomína mi to také tie influencerské videá o... napríklad o cenách potravín, keď Robert Fico mával rožkami a hovoril, že prvé, keď príde do vlády, bude riešiť ceny potravín, nič nerieši, ceny potravín stále stúpajú. Alebo napríklad ceny pohonných hmôt alebo ceny energií. A presne tak to bolo aj s preukazovaním pôvodu majetku. Skutočne to bola silná predvolebná téma Roberta Fica, ktorou klamal voličov pred voľbami, keď sa chcel dostať k moci. A keď sa k moci dostal, tak ani v jednom volebnom období, kedy bol predsedom vlády, s týmto nič neurobil.
22. schôdza NR SR - 11.deň - B. popoludni
Dátum: 2024-11-07
Poslanec: Sabo, Michal (PS)
Druh vystúpenia: Vystúpenie s faktickou poznámkou

62. Ďakujem, pán predsedajúci. Pán poslanec Garaj, vy ste vyjadrili súhlas s prílepkom. Už len to, že je to prílepok, by malo byť pre vás dostatočne alarmujúce. Ale ja vás chcem upozorniť na inú toxicitu, pretože jeden z predkladateľov tohto prílepku, pán poslanec Ferenčák pred pauzou, pred obedom uviedol, že v prípade mechanicko-biologickej úpravy odpadu pred uložením na skládku ide o európsku povinnosť až od roku 2030. Toto nie je pravda. Smernica o skládke odpadov nadobudla účinnosť v júli 1999 a členské štáty ju mali povinnosť transponovať do júla 2001. Ja chcem opakovať a zdôrazniť, že na, že o zákaze skládkovania odpadu, ktorý nebol upravený, sme vedeli, keď sme vstupovali do Európskej únie. Odvtedy Slovenská republika mala 20 rokov času, aby sme čl. 6 písm. a) smernice o skládkach a odpadov nielenže transponovali, ale aj naplnili konkrétnym obsahom, a to sa neudialo. A preto v roku 2021 Európska komisia začala voči Slovenskej republike právne konanie za porušenie tejto smernice, a k tomu prišlo práve s odôvodnením, že skládky nedisponujú zariadeniami na zabezpečenie selekcie rôznych frakcií odpadu. Čiže týmto krokom, týmto pozmeňovákom nielenže budete legalizovať ďalšie poškodzovanie životného prostredia a verejného zdravia, ale ešte aj navýšite potenciálne škody, ktoré môžu prísť, pretože Slovensku vzniknú vyrubením pokuty po prehratom konaní s Európskou komisiou, a to je istota, že ten súd prehráme, ďalšie náklady, ktoré budú platiť kto? Občania a občianky Slovenskej republiky, uvedomte si to.
22. schôdza NR SR - 9.deň - A. dopoludnia
Dátum: 2024-11-05
Poslanec: Sabo, Michal (PS)
Druh vystúpenia: Vystúpenie s faktickou poznámkou

39. Ďakujem za slovo, pán predsedajúci. Aj tebe, Tamara, za tvoje vystúpenie. Ja chcem len podčiarknuť, že Tamara Stohlová práve prehovorila pred týmto plénom ako podpredsedníčka výboru pre životné prostredie a pôdohospodárstvo. A keby vesmír fungoval podľa platných pravidiel, tak ako by mal, tak by ona bola predsedníčkou, a nie podpredsedníčkou tohto výboru. No, Rudolf Huliak sa poslancom národnej strany, teda Národnej rady stal vďaka rozbúreným algoritmom sociálnych sietí. S tým musíme pracovať ako s faktom a takto sa nejako aj udialo, že na toto cenné plénum nazerá z najvyššie položenej lavice. A takto presne zvysoka sa pozerá aj na nás, na opozíciu, keď arogantne nemá ani toľko chochmesu, slušnosti chodiť obhajovať svoje vlastné zákony pred, pred nás a čeliť otázkam a odpovedať na ne. No a presne takto pristupuje aj k vedeniu výboru, ktorému, žiaľ, predsedá. Pravidelne porušuje rokovací poriadok, porušuje platné pravidlá, predčasne ukončuje diskusiu. Väčšinou, keď sa Rudolf Huliak ozve, tak z úst mu vyjde niečo ponižujúce, homofóbne, transfóbne, mizogínske, rasistické, pavedecké, papalášske, akokoľvek neprijateľné pre rok 2024, alebo je to hoax. A ono je to asi preto, že Rudolf Huliak mentálne a ani ľudsky nedorástol do svojej funkcie, pretože on jednoducho mentálne sedí v tom poľovníckom posede poľovného revíru v Očovej a tam patrí. Rudolf Huliak rozhodne nepatrí do kresla predsedu parlamentného výboru Národnej rady Slovenskej republiky. (Potlesk.)
22. schôdza NR SR - 6.deň - B. popoludni
Dátum: 2024-10-29
Poslanec: Sabo, Michal (PS)
Druh vystúpenia: Vystúpenie s faktickou poznámkou

87. Verím, Tamara, že vo svojej faktickej poznámke a v reakcii teda využiješ ešte raz príležitosť vysvetliť kolegom, o čom je táto legislatívna tlač, v skratke. Jedna vec je, že rozprávame o zákone, ktorým vláda odobrila nariadenie o odlesňovaní a následne Európska komisia oznámila teda, že účinnosť nariadenia posúva o rok, pretože s ním v princípe majú problém všetci. Vláda a minister Takáč sa nemôže tváriť, že nebol čas na to reagovať, na tento vývoj situácie, a dnes sme o tejto parlamentnej tlači v podstate nemuseli hovoriť. Ale ako kolegyňa Tamara poukázala, vláda na jednej strane teda schválila návrh zákona na zmiernenie globálneho odlesňovania, ale vlastne ide o odlesňovanie v tejto parlamentnej tlači. A opäť sa to deje prílepkom a mňa úprimne udivuje, že do toho tento kabinet ide. My vám to od začiatku tohto volebného obdobia v tomto pléne hovoríme a vyčítame vám prílepkovanie. A nemôžete sa tváriť nikto z vás, že nie. Veď koniec koncov je to aj na zázname. Ja viem, že je občas ťažké pre vás dohľadávať si niektoré veci, ale internet je magické miesto, skúste to. A udivuje ma toto celé aj preto, že túto škodlivú legislatívnu prax vám už vlastne vytkol aj váš vlastný prezident, keď Peter Pellegrini vetoval vodný zákon. Veď si pozrite to odôvodnenie, prezident vám sám vo svojom odôvodnení odkázal: nerobte to, nepoužívajte nesúvisiace prílepky pri zákonoch, ktoré sú naviazané na európsku legislatívu alebo na čerpanie peňazí z PO. Nepoužívajte nesúvisiace prílepky vôbec, je to protizákonné!
22. schôdza NR SR - 5.deň - B. popoludni
Dátum: 2024-10-28
Poslanec: Sabo, Michal (PS)
Druh vystúpenia: Vystúpenie v rozprave

4. Ďakujem za slovo, pán predsedajúci a ďakujem tebe, drahá Dana, aj so Zorou ste dnes podali naozaj holistický vhľad do toho pre celú verejnosť, v akom stave je ministerstvo kultúry. V minulých rokoch sme mali ministerku kultúry, ktorú sme prezývali aj Colombova žena. Vedeli sme že Natália Milanová existuje, ale nebolo ju akosi vidno. A tak sme si aj nejak priali, aby ministerku kultúry bolo viac vidieť. Neviem, či sme si dobre priali, až takto viditeľnú ministerku kultúry. Pani Šimkovičová keď na Markíze moderovala Televízne noviny, tak bola v správach dvakrát-trikrát do týždňa a jej sa teda prianie splnilo. Teraz je v správach každý deň. Niekedy aj celý deň. Prianie sa splnilo aj Lukášovi Machalovi, ktorý z pozície generálneho tajomníka služobného úradu sa teraz môže mstiť všetkým, kto jemu alebo jeho kamošom kedykoľvek spôsobili akékoľvek bobo, malinký. Ministerstvo kultúry plní dokonca priania, ako sme počuli, aj o dostupnom bývaní. Riaditeľ Slovenskej národnej galérie býva zadarmo priamo v galérii, sen. Oskar Rózsa si tiež splní prianie, lebo dlhé roky chcel zmeniť štátnu hymnu. Jemu sa to tiež vyplní, navyše za každé jedno hranie novej verzie štátnej hymny môže dostávať vyplatené tantiémy. A to naozaj nebude málo, keďže v zákone o STVR je povinné hranie hymny vždy o polnoci každý deň na všetkých programových službách. Perfektné! Tomu sa v rádiovom slangu hovorí, že áčková rotácia . Skrátka, keď to tak počúvame dnes pri tejto príležitosti odvolávania Martiny Šimkovičovej z postu ministerky kultúry, tak aktuálne vedenie ministerstva kultúry je ministerstvom splnených prianí alebo ministerstvom, kde sa plnia sny, strašidelné sny. A keď už sa nám teda blíži ten Halloween (povedané so smiechom), a ja vlastne neviem, či to ešte môžem povedať, či to nebude čoskoro zakázané povedať, slovo Halloween.
19. schôdza NR SR - 13.deň - B. popoludni
Dátum: 2024-10-02
Poslanec: Sabo, Michal (PS)
Druh vystúpenia: Vystúpenie s faktickou poznámkou

125. Vážená pani kolegyňa, vďaka za vaše vystúpenie, ja vás veľmi rád vždy počúvam. A veľmi zarezonovala mi tá vaša veta, že vás teší, že nás koalícia občas počúva. No ono by to nemalo byť takým zázrakom a prekvapením, ono by to malo byť štandardom. Ale veď stretávame sa tu často so situáciou, že nás počúva niečo medzi dvoch, dvomi až štyrmi poslancami, poslankyňami. A niečo asi nie je v poriadku, keď v tomto pléne musíme prichádzať s tak zásadnými zisteniami, ako že cez sito podpory, ako včera sme sa rozprávali aj s pánom ministrom, prepadá, prepadá skupina celiatikov napríklad, ktorých ste spomínali, ktorí si nevybrali svoju zdravotnú indikáciu. Nikto z týchto ľudí, ktorí majú celiakiu, o to neprosil a rovnako o svoje potravinové alergie neprosil žiaden ďalší, iný človek. Ja mám niekoľko a naozaj, akože vedel by som si veľmi komfortne predstaviť život a s radosťou by som to menil nie s kýmkoľvek, ale za možno niečo iné, aby som sa mohol napríklad slobodne a bez obmedzení a bez paniky v niektorých situáciách najesť, ale ja to zvládam vďaka tomu, že s tým žijem už celé roky. Ale sú ľudia, ktorí jednoducho nemajú na výber a nemajú ten komfort a ten nadštandard, že môžu preberať potraviny zo strany na stranu. A ak sa spýtame, že je tento konsolidačný balík v tomto ohľade na zdravotné indikácie diskriminačný? No je veľmi diskriminačný a je to strašne nefér. Je to strašne nefér v ohľadoch na rôzne ďalšie iné skupiny, ktoré sú zvýhodňované, či už v energetike a podobne. Jednoducho prečo tu diskriminujeme ľudí kvôli tomu, že si dovoľujú mať nejakú zdravotnú indikáciu? Ja tomu nerozumiem. A tomuto všetkému sa mohla táto vláda vyhnúť, keby si svoju prácu robila poctivo. A nehovoríme to prvýkrát ani naposledy, ale MPK. Ďakujem.
19. schôdza NR SR - 13.deň - B. popoludni
Dátum: 2024-10-02
Poslanec: Sabo, Michal (PS)
Druh vystúpenia: Vystúpenie s faktickou poznámkou

89. Pán predsedajúci, vďaka za slovo. A, Bea, tebe za to, že si priniesla do tohto pléna pripomienku toho, že chudoba má rôzne podoby a rôzne tváre. A tá chudoba je napríklad aj energetická. Veď my sme toto spoločne viackrát snažili sa nasvietiť, napríklad aj v reflexii na to minuloročné helikoptérové rozhadzovanie peňazí na energopomoc všetkým všetko aj tým, ktorí to nepotrebujú. Našou odpoveďou spoločnou bol návrh zákona o príspevku na úhradu nákladov na bývanie, ktorý sme teda priniesli do tohto pléna na júnovú schôdzu. Je to naozaj efektívny, adresný nástroj, ktorý pomáha presne tam, kde je to potrebné a naozaj efektívne. Sú na to čísla, sú na to dáta a len si tak spomeňme, ja som si to pre istotu, že aby som si dal pripomienku, že 79 poslancov v tomto pléne sa zdržalo pri hlasovaní pri možnej podpore tohto naozaj efektívneho nástroja. Hádajte, že ktorí poslanci a ktoré poslankyne to boli?
19. schôdza NR SR - 13.deň - B. popoludni
Dátum: 2024-10-02
Poslanec: Sabo, Michal (PS)
Druh vystúpenia: Vystúpenie s faktickou poznámkou

44. Ďakujem veľmi pekne za slovo, aj tebe, Janka, za tvoje vystúpenie, lebo ono v podstate aj táto rozprava je takou fatálnou ukážkou toho, že ako veľká časť spoločnosti aj tohto pléna trpí amnéziou, že vlastne aj pred rokom 2020 Slovenská republika existovala. Ja mám pocit niekedy, keď počúvam túto rozpravu, že to je ako pred Kristom a po Kristovi, vlastne že (povedané s pobavením) od 2020 a predtým nebolo nič, hej, že predtým sa nič nedialo. Tak ja ti ďakujem za ten exkurz a za tú pripomienku, ako keby sme mohli zabudnúť, že pred rokom 2020 tu boli tri obskurné vlády Roberta Fica, teda SMER-u. A ďakujem ti aj za tú pripomienku toho, v akom katastrofálnom stave sú mnohé oblasti nášho života a našej krajiny vrátane kritickej infraštruktúry. Tie čísla. Ja chápem tú nervozitu koaličných poslancov a poslankýň, že vlastne je to ťažké počúvať, že v akom katastrofálnom stave je táto krajina aj ich vinou, aj ich prácou, resp. neprácou, lebo to odflákli v mnohých kategóriách. Ale ľudská pamäť teda veľkej časti spoločnosti, pevne verím, že existuje a funguje a napríklad v obci Tuhár si pamätajú, že vodovod tam budovali 20 rokov. Oni si to pamätajú, že začali v roku 2005 a skončili, myslím, v roku 2020. Akože tí ľudia si to pamätajú, že ešte prednedávnom si chodili do stredu obce s krčahom po vodu. Opäť akože zas tiež nie všetci nabúrali tu do steny a majú udretú hlavu a akože pamätajú si to ľudia a budú si pamätať aj tie tri predchádzajúce vlády a budú si pamätať aj túto vládu a aj túto konsolidáciu. O tom som presvedčený.
19. schôdza NR SR - 13.deň - A. dopoludnia
Dátum: 2024-10-02
Poslanec: Sabo, Michal (PS)
Druh vystúpenia: Vystúpenie s faktickou poznámkou

26. Milý Jožo, kolegyne, kolegovia, ako ste možno videli, bol som počas vystúpenia pána Pročka za pánom predsedajúcim, a tak sme sa dohodli, že v tomto pléne nebudeme používať nič, čo súvisí s tabletkami vo svojich argumentoch a argumentáciách a hádkach a rozhodne prestaneme, verím, že dôjdeme k nejakému konsenzu aj v rámci tej revízie rokovacieho poriadku, k tomu, aby sme v argumentáciách a vzájomných prekáračkách prestali používať akékoľvek diagnózy. Minulý týždeň sme boli svedkami v tomto pléne absolútne nechutného výpadu poslanca Ľuptáka z poslaneckého klubu Slovenská národná strana pomlčka všetko, čo nasleduje za tým. Bolo to odporné, neľudské, škandalózne, mňa to veľmi urazilo a urazilo to nielen mňa, ale aj iných ľudí, ktorí sa buď liečia, alebo kedykoľvek liečili v psychiatrickej alebo psychologickej ambulancii. Prosím, prestaňme s týmto, ak spolu vieme nesúhlasiť, tak sa dá aj rešpektujúco, na základe dát a pri všetkej slušnosti. Ďakujem za pochopenie.
19. schôdza NR SR - 12.deň - B. popoludni
Dátum: 2024-10-01
Poslanec: Sabo, Michal (PS)
Druh vystúpenia: Vystúpenie s faktickou poznámkou

62. Ďakujem veľmi pekne. Vďaka tebe, Oskar, za tvoje vystúpenie a že si poukázal na to, že konsolidácia zjavne zabudla na celiatikov a na ich špeciálnu stravu, ktorá teda rozhodne nie je lacný špás a títo ľudia nemajú na výber. Konsolidácia ale zabudla aj na ľudí s inými zdravotnými indikáciami, pretože sú medzi nami predsa aj ľudia, ktorí sú odkázaní na bezlaktózové produkty. Títo ľudia na diéte tiež nemajú na výber. V zníženej päťpercentnej zóne na tzv. základné potraviny je mlieko a maslo, ale týka sa to aj výrobkov bez laktózy a rastlinných masiel? Tak znie moja otázka, lebo nie je to tam absolútne explicitne uvedené. Sú medzi nami ľudia, ktorí žijú aj s rôznymi inými potravinovými alergiami a sú z hľadiska tej vyváženej životosprávy a stravovania odkázaní vyslovene na rastlinné produkty, či už, ja neviem, pomazánky, nápoje bez laktózy, bez obsahu orechov napríklad, a to nie je roztopaš, to je otázka zdravého stravovania vzhľadom na zdravotný stav. No a potom, samozrejme, sú medzi nami aj ľudia, ktorí buď teda vzhľadom na bývalú, alebo súčasnú diagnózu alebo na to, že sa rozhodnú slobodne žiť zdravo, tak to by mal byť hádam aj ultimátny cieľ krajiny podporovať obyvateľstvo, aby zdravo žilo a stravovalo sa, tak medzi základnými potravinami sú mäsá rôzneho pôvodu. V poriadku, okej. Je to rozhodnutie. Ale ja tam napríklad nevidím medzi základnými potravinami vajíčka, nevidím tam ovocie s výnimkou jabĺk, hrušiek a dúl. A dula, teda ja som fanúšik, hej, že máme vo farme duly, ale nie je to najbežnejšie ovocie v predaji na rozdiel, ja neviem, od sliviek, čučoriedok, malín, domáceho drobného slovenského ovocia napríklad. Ja rešpektujem plne, samozrejme, ten rôzny pohľad na to, že čo má byť základná potravina, ale pri všetkej úcte, ja sa na základnú potravinu pozerám ako na základ zdravého a vyváženého stravovania, a zároveň sa pýtam, že prečo ľudia, ktorí buď majú životnú situáciu, že zo zdravotných indikácií sú nútení stravovať sa v nejakom špeciálnom režime, alebo sa dobrovoľne rozhodnú, že chcú... (Prerušenie vystúpenia časomerom.)
20. schôdza NR SR - 1.deň - B. popoludní
Dátum: 2024-09-12
Poslanec: Sabo, Michal (PS)
Druh vystúpenia: Vystúpenie s faktickou poznámkou

182. Áno, Braňo, súhlasím s tebou. Ľudia vidia to, čo robia ministri a ministerky tejto vlády. Vidia aj konkrétne to, že Taraba ničí prírodu, respektíve ničí a speňažuje naše prírodné bohatstvo a nielen to. Ja chcem dodať len jednu aktuálnu správu o stave našej republiky. Viac ako dva dni podľa predpovedí vieme, že nášmu regiónu hrozí riziko, riziko tisícročnej vody. Bodaj by sa tieto predpovede nepotvrdili, ale podceňovať ich, samozrejme, nemôžeme. V susednom Česku včera minister životného prostredia Peter Hladík s krízovým štábom predstúpili pred národ aj spolu s odborníkmi a odborníčkami, aby informovali obyvateľstvo a hneď začali komunikovať so samosprávami. Začali pripravovať krajinu. Danko, Andrej, podpredseda NR SR Prosím k téme. Sabo, Michal, poslanec NR SR Ja rozprávam k téme. Danko, Andrej, podpredseda NR SR Nie. Máte reagovať na vystupujúceho. Sabo, Michal, poslanec NR SR Reagujem na vystúpenie pána Gröhlinga, ktorý povedal, že ľudia vidia to, čo robí táto vláda. Tak ma, prosím vás, nechajte dorozprávať. Danko, Andrej, podpredseda NR SR Nenechám. Reagujte na tému. Sabo, Michal, poslanec NR SR Reagujem. Tomáš Taraba v tom istom čase a mohli to vidieť aj ľudia, tak ako ty hovoríš v televíznych novinách, pretože to odvysielali všetky televízie. V tom istom čase nebol schopný reagovať a možnú povodeň arogantne bagatelizoval. Museli sa ho na to spýtať médiá, ktoré napokon odbil s tým, že či nemajú nejakú zmysluplnú otázku, lebo on nemá čas. Vicepremiér tejto krajiny, hej? A nezabudol spomenúť, že na poslednej, na júnovej povodni Slovenská republika zarobila výrazné finančné obnosy, pretože tak dobre manažovali povodeň. Fantastické, pretože to je pre neho to najpodstatnejšie. To, že zdravie, životy, majetky a bezpečie ľudí na Slovensku sú ohrozené, to ho nezaujíma. Nezaujíma ho to, že samosprávy sú v tomto celom opustené a že štátne inštitúcie, ktoré sú zodpovedné priamo za prevenciu, si neplnia svoje zákonné povinnosti a on o tom vie. Pretože ten materiál, ktorý o tom rozpráva, predkladal na vládu. A vláda ju, ten materiál jednohlasne prijala. To vicepremiéra a túto vládu a koalíciu nezaujíma.
9. schôdza NR SR - 12.deň - B. popoludní
Dátum: 2024-02-20
Poslanec: Remišová, Veronika (SLOVENSKO)
Druh vystúpenia: Vystúpenie s faktickou poznámkou

96. Ďakujem, Gábor, že predkladáš tento veľmi užitočný návrh zákona. Určite je užitočnejší ako tie manévre, ktoré voči nelegálnej migrácii predvádzal pán minister vnútra Šutaj Eštok, a myslím si, že naozaj je dôležité, aby sme, aby sme postihovali a sprísnili tresty pre nelegálnych, nelegálnych prevádzačov. Nelegálni prevádzači často v podstate sú príčinou aj toho, že tisíce, tisíce ľudí sa vydávajú na ťažkú a nebezpečnú cestu, ktorá pre nich často končí tragicky, a nie je možné, Európska únia jednoducho nie je nafukovacia a nie je možné, aby teraz bola útočiskom pre všetkých migrantov z ekonomicky, z krajín, kde je ekonomický nedostatok. Takže určite ak záleží aj poslancom vládnej koalície na tom, aby sme obmedzili nelegálnu migráciu, aby tu neboli nelegálni migranti a aby sme mali účinné a efektívne nástroje proti nelegálnej migrácii, tak toto je návrh zákona, ktorý by mali podporiť bez nejakého zbytočného politikárčenia.